Osjetiti glazbu

Poticaj za ovo natjecanje bila je moja ljubav prema fotografiji. Fotografijom se bavim već duže vrijeme i zato mi je zadatak pružio zadovoljstvo i u isto vrijeme izazov. Prva asocijacija na Zvučnu sliku bila mi je izvođenje glazbe(koncerti, instrumenti, itd.). Nakon nekog promišljanja, dosjetila sam se da temu prikažem kroz prirodu i moju okolinu. Gledajući slike prirode, možemo si zamisliti zvuk koji bi pripadao slici. Na primjer, gledajući more zamišljamo šum valova ili promatrajući šumu zamišljamo cvrkut ptica. Ali ipak, zadnja i najbolja ideja mi se činila prikazati kako određena osoba reagira na glazbu. Svi imaju neku vrstu glazbe koju vole i ugodno im je slušati, te onu vrstu koju ne vole i ne uživaju slušajući ju. Tako, osjećajući raznu vrstu glazbe, pojavljuju se neke emocije i raspoloženja u kojima se bilo tko može pronaći. Od smijanja i plesa, sve do tuge i plača. Razmišljajući o svemu tome, nisam imala nikakvih slika ili fotografija koje bi mi poslužile kao inspiracija, već sam sama osmislila cijeli koncept promatrajući svoju okolinu i ljude oko sebe.

Koristila sam digitalni fotoaparat(Canon 80D), te sam digitalno obrađivala fotografije u programu Lightroom. Kasnije sam ih spojila u kolaž u programu BeFunky. Obrada fotografija je minimalna, većinom sam povećavala kontrast i potamnjivala ih. Nisam htjela previše uređivati jer bi onda fotografije izgubile svoju čar. Odlučila sam se za crno bijelu fotografiju jer se njome najbolje vide detalji, kontrast i oštrina, te se najviše istakne ono bitno. Dok bi kod fotografije u boji ona odvukla pozornost na nešto drugo. Moj kolaž čini šest fotografija vertikalnog usmjerenja, koje na kraju tvore horizontalnu cjelinu. Lik je na svim fotografijama isti, kao i pozadina koja je tamna i jednolična. Rakurs je u razini očiju, a s time sam htjela da se gledatelj može pronaći u toj određenoj situaciji i da se lakše poistovjeti sa likom. Kada bi položaj kamere bio malo više ili niže, izgubio bi se taj osjećaj povezanosti. Fokus se nalazi na licu modela, i pritom se naglašavaju njegove ekspresije i emocije. Samo kadriranje na fotografijama je različito. Krajnje lijeve i desne fotografije obuhvaćaju lika od bedra, dok ga fotografije u sredini prikazuju od koljena prema gore. Kontrast je jak i naglašen, te pritom dobro ističe detalje na licu i robi. On je na svim fotografijama jednak, za razliku od svjetline. Ona se smanjuje s lijeva na desno, pritom je krajnje lijeva fotografija relativno svijetla, a krajnje desna podeksponirana. Izvor svjetlosti dolazi sa boka, te tako ističe figuru. U istom smjeru, s lijeva na desno, mijenjaju se emocije lika-od veselja, uživanja i sreće do tuge, očaja i vrištanja. Osim toga mijenja se i stav lika. On je na rubnim fotografijama sličan(frontalni), ruke su prekrižene ili uz tijelo, dok su u sredini u zraku. Položajem ruku u zrak lik pokazuje sreću i uživanje, dok se držanjem za glavu zatvara u sebe, bježi od nečega što ne voli. Tim položajima i pokretima lik tvori zanimljivu kompoziciju. Držanjem ruku u zraku lik pokazuje svoju veličinu, te je tada najudaljeniji od kamere. Suprotno od tog, rubne fotografije djeluju bliže i tako tvore blago zakrivljenje u dubinu. Sličan stav na rubnim fotografijama čini cjelinu simetričnu, dok razlika u svjetlini, emocijama i jačini kontrasta doprinosi asimetričnosti.

Kao što sam rekla na početku eseja, o temi sam razmišljala kako bi ju prikazala, ali kasnije je moj rad postao igra i improvizacija. Našla sam se s modelom i ukratko mu objasnila što želim postići. Puštala sam različitu glazbu, onu koju moj model voli i onu koju ne voli, na što je on reagirao. Tako imamo od plesa i smijanja sve do vrištanja i držanja za glavu. Taj dio mi je bio najzanimljiviji i najzabavniji, a pritom je i moj model ispunio moja očekivanja. Cilj mi je bio uhvatiti taj „odlučujući trenutak“, što sam i uspjela. Nakon što sam prebacila fotografije na računalo, krenula sam ih uređivati. Znala sam što sam htjela, pa sam ih i brzo uredila. Zatim je uslijedio meni najteži dio-rađenje kolaža. Tu sam se igrala i improvizirala, te pritom stvorila više različitih kolaža. Bilo je zahtjevno odlučiti koji bi poslala, ali na kraju sam i to uspjela. Odabrala sam ovaj kolaž jer je u isto vrijeme simetričan i asimetričan, jednostavan i složen, te ritmičan. Jednostavno je najviše odgovarao zadanoj temi-poticaju.