Tomek1710

Skladam svoju pjesmu  
  
  
 U današnjem svijetu prevladava podređenost drugim ljudima. Živimo poštujući nečija tuđa pravila, gubimo sami sebe u moru drugih, gubimo svoju osobnost i posebnost, odnosno svoje „ja“. I sama se nalazim na životnoj prekretnici, završavam srednjoškolsko obrazovanje. Zanemarujem sebe zbog manjka vremena, ne radim ono što volim, već ono što moram. Smatram kako se takvom načinu življenja valja suprotstaviti, promijeniti ga.

U umjetnosti 20.-og stoljeća pojedinac je u fokusu interesa umjetnika. Time umjetnici žele ukazati na važnost samih sebe ili nekog drugog pojedinca. To i ja želim dokazati svojom fotografijom.   
Tijekom istraživanja naišla sam na skulpturu Henrija Matissea „Leđa“ kod koje me privukao motiv, ali i postupno apstrahiranje istog. Sličan motiv leđa koja izgledaju poput violine iskoristio je i Man Ray u svojem djelu „Ingres's Violin“. Moje djelo također sadržava motiv ženskih leđa.   
Tijekom izrade koristila sam znanja iz raznih prirodnih znanosti i fotografskih tehnika. U suvremenoj umjetnosti sve je popularnija *glitch art* tehnika kojom sam se i ja poslužila u drugom i trećem dijelu fotografije. To je tehnika kojom digitalne i analogne greške postaju način umjetničkog izražavanja. Moja fotografija sastoji se od 3 fotografije povezane gradiranom intervencijom te predstavlja „živu fotografiju“, ona se prividno kreće. Kao i gradacija kroz likovne elemente, i na mojoj fotografiji zvuk isprva jedva da se čuje, a nakon toga postaje sve glasniji, sve ljepši. Meni najljepši.   
Osnovni ritam mojeg djela je gradacija i varijacija pomoću kojih stvaram zvučne valove. Oni su longitudinalni te se šire duž žica. Na kraju iz njih izlazi spektar boja, baš kao i kod prizme. Boje se šire iz svakog tona. Oslobađa se energija, u ovom slučaju energija samog čovjeka. Rezultat spajanja tih tehnika, tj. spektra boja i zvučnih valova, jest upravo zvuk. No ne bilo kakav zvuk. To je zvuk koji je svakom uhu odnosno svakom oku drugačiji. To dokazuje i sam naziv fotografije- „Skladam svoju pjesmu“. Mi krojimo svoju sudbinu, mi stvaramo zvukove. Ne želim stvarati zvukove koji su već svima poznati, ne želim se izgubiti u tuđoj glazbi. Ali, ključno je odvažiti se svirati, stvarati svoju melodiju koja će se u konačnici stopiti u harmoniju.  
Još jedna poruka ove fotografije je da je naše tijelo naš instrument. Ovdje bih se osvrnula na ženu koja me impresionirala koristeći vlastito tijelo u svrhu stvaranja života, umjetnosti. To je Marina Abramović koja se bavi performansom. Prilikom jednog intervjua izjavila je kako naše tijelo ovisi o nama, što je još jedan dokaz kako sami upravljamo njime, stvaramo svoju pjesmu, krojimo sudbinu.  
Na mojoj fotografiji žena također koristi svoje tijelo, odnosno leđa za sviranje, za stvaranje pjesme, stvaranje zvuka- njezinog zvuka. To što je žena okrenuta leđima ne znači da ona ne zna svirati, već sugerira upravo suprotno. Ona je odlučila okrenuti leđa podređenosti te se inovativno posvetila drugačijem načinu sviranja. Ponekad, čak i kada ne vidimo što sviramo, to ne znači da ono nije dobro. Važno je pokušati, dati si truda. Produkt je stvaranje nečeg novog, nečeg osobnog u kojem izražavamo svoje mišljenje, produbljujemo kreativnost i proširujemo znanja.

Želim se obratiti onima koji ne vjeruju u sebe. Na početku je fotografija crno-bijela što je u skladu s njihovim poimanjem svijeta, života. Iako je ponekad svijet siv i leden, to ne znači da nas iza ugla ne čeka nešto bolje. Naprotiv, sivilo se može razviti u stotine i stotine boja. A zvučni valovi, koji su i svojevrsni izraz naše duše, će se sve više, jače i brže širiti i stvarati predivnu glazbu. A ta glazba je upravo naš život. Samo se treba odvažiti.