LAMAAZAVTANI

Harmonija jaja

Govoreći o umjetnosti, shvaćamo da su stoljećima i stoljećima jačale razlike između njene bezazlenosti I njene ozbiljnosti. Razmišljajući o tomu iz dana u dan, spoznajem samoga sebe. U svijetu umjetnosti, nazvao bih sebe likovnim larpurlartistom. Umjetnost radi same umjetnosti, pojava radi pojave same, život radi života samoga. Mišljenjem mladoga likovnog larpurlartista plivao sam raznim likovnim vodama i u ovomu trenutku zastao sam na otoku fotografije.

O svome fotografskom cilju nisam previše razmišljao. Cilj je postojao i znao sam da samo trebam prionuti na posao i već će nešto kreativno nastati (ne razmišljajući hoće li se taj cilj svidjeti drugima ili ne). Pogurao sam sebe u tešku situaciju, sebi sam zadao zadatak novoga nivoa. Zašto? Nalazio sam sebe kako fotografiram predmete i pojave koje me zanimaju i baš zato poželio sam izaći iz toga vrtloga zanimljivosti i fotografirati nešto što ne bi privuklo moju pažnju. Ova situacija usporediva je s djelom Gospođa Bovary jer je i sam autor temu djela prihvatio samo na nagovor svojih prijatelja, a ne zbog vlastite zainteresiranosti. Dakle, zacrtavši si cilj, krenuo sam na posao. Postavio sam bijelo platno, uperio bijelo svjetlo na nj, stao ispred njega i zamišljao. Koji predmet bi mogao biti toliko beznačajan i bezvrijedan, a u isto vrijeme toliko jak i životan? Heureka, jaje! Fotografirao sam jaje. Eto, imam slikano jaje i što sada? Jačina I živost, gdje su? Pomislim:“Davore, razbij jaje”. Razbio sam jaje. Eto, razbijeno jaje i što sada? Živost je tu, a gdje je ona jačina? Tako sam se odlučio za gradaciju. Pomislio sam na gradiranje veličine jajeta što mi se vremenom činila sve bolja i bolja ideja. Ali i dalje je falilo jačine. Budući da jaje u nekome normalnom svijetu predstavlja život, pomislio sam da bi bilo dobro redefinirati tu misao, stoga sam odlučio neka moje jaje predstavlja smrt. Prva asocijacija te ideje bila je Šimićeva pjesma Smrt i ja. Smrt,dakle, nije kraj, smrt je početak. Nakon toga sjetio sam se teme: zvučnost. Osjećam li ja zvučnost u svome djelu? Relativno da. Blago kvrcanje ljuske jajeta, da, da, no je li to sve? Tada sam se sjetio poticajnoga teksta. Zvuk je usporediv s bojama. Boje mogu biti zvuk. Bijeli šum, bijela svjetlost. Bijela svjetlost je sačinjena od svih boja. Heureka, još jednom! Neka moje jaje predstavlja različite životne etape. Složio sam svako jaje, svaku etapu u zaseban kadar. Zamišljajući kako naši stari znaju reći da smo mladi, da smo nezreli, da smo zeleni, prvome kadru dodao sam zeleni efekt. Još je, po logici, preostalo da svakom sljedećem kadru dodam efekt, pa sam jednim udarcem zahvatio dvije muhe. Ostalim kadrovima dodao sam efekte boja prema sunčevome spektru, ujedno sam time dobio i na zvučnosti cjelokupne slike, a samim time i zanimljiviju i upečatljiviju sliku. Još mi je preostao zadnji kadar. Odlučio sam da će se u njemu jaje potpuno raskoliti, doživjeti finale: smrt. No, koje je boje smrt? Je li smrt crna? Je li crna ništa? Šimić veli da je smrt početak, onda smrt ne može biti ništa. Bijela je odgovor. Ako znamo da je bijela kombinacija svih boja, onda ona može predstavljati sve životne trenutke, svih životnih etapa stopljenih u jedno: bijelu boju, u sjećanje. Tako sam stvorio svoj rječit fotokolaž.

Iako iza ovoga fotokolaža stoji cijeli roman, taj roman slučajno je napisan. Glavna misao u stvaranju bila mi je estetika, izvesti nešto estetički bezazleno na nešto estetički ugodno oku. Nisam se htio zamarati kojekakvim sijetlotamnim trikovima, dovoljno je bilo jedno svjetlo, jedna pozadina i jedan objekt. Ne igrajući po nekim zadanim pravilima i unutar nekih zadanih okvira postigao sam neočekivan cilj, cilj koji ipak zadovoljava navedeno. Igrao sam se bojama,kadrovima i gradiranjem, cilj svega toga samo je logičan svršetak fotokolaža. Također, osim estetike, na umu mi je bio i blagi stupanj modernoga. Minimalizam, minimalizam, minimalizam, ništa,a sve, sve, a ništa. Danas se sve vrti oko minimalizma i u minimalizmu, stoga sam i ja odlučio zaplesati pod ruku s minimalizmom i načiniti minimalistički fotokolaž. Zamaraju me pretrpani i krcati fotokolaži koji (možda) imaju kakvu duboku priču u sebi. Smatram da treba izabrati jedno, ili ćemo se baviti nagomilanim fotografijama ili ćemo uzeti najjednostavniju i najnezanimljiviju i podati joj neki tajni svijet, misaoni svijet. Također, sav ovaj smisao ne mora biti striktno zadan. Neće svatko tko gleda ovaj fotokolaž imati i dostupno autorovo objašnjenje. Stoga, moj najiskreniji savjet bio bi: zamislite što god želite. Svaki je pravac vašega uma točan, nema krivih pravaca. Umjetnost je izvanzemaljska, ako vas navede da mislite o drugome planetu, onda je umjetnost postigla svoj cilj.