Japan2505

Čujem sjene

Likovna umjetnost je umjetnost oblika, a glazbena zvuka, no na koji način ih povezati? Marina Abramović je u jednom svom performansu rekla: „Glazba je najsavršenija umjetnost jer je najviše nematerijalna“. Koristi se isključivo instrumentima gdje se pomoću različitih zvukovnih boja skladaju impozantne skladbe. S druge strane, likovnu umjetnost zanimaju oblici koji se ponovno dobivaju bojama, iako je to samo jedan od elemenata forme u slikarstvu, no vrlo važan jer ima zajedničku bit sa zvukom. Obje umjetnosti povezuje boja, a ona nastaje lomom bijele svjetlosti što je predmet proučavanja fizike.

Ali za dočarati glazbu putem likovne umjetnosti nije dovoljna samo boja, već i pokret, no kako ga stvoriti? Odgovor sam pronašla u Manifestu futurizma Filippa Tommasa Marinettia u kojem se slavi brzina. Daljnje istraživanje dovelo me do Vasilija Kandinskog koji je pripadao ekspresionističkoj slikarskoj skupini pod nazivom Plavi jahač. Njegova umjetnost je težila čistoj apstrakciji. Kandinski je jednom izjavio da čuje boje. Točnije, kako se pojedini zvuk u njegovoj glavi povezuje sa određenom nijansom boje. To potvrđuje sinestezija, što u psihologiji označava neuropsihološki fenomen ujedinjenja osjetila. Njegovi radovi nastajali su dok je slušao A. Schonberga koji se bavio atonalitetnom građom. Obojica nas uče da se te dvije umjetnosti razvijaju paralelno.

Polako slažem svoju apstraktnu slagalicu, no u njoj nedostaje upravo onaj najbitniji dio, a to je način na koji mogu stvoriti svoju zvučnu sliku. Promatrajući djela suvremene umjetnosti tražila sam inspiraciju za svoj rad, a na kraju sam ju pronašla u svom svakodnevnom okruženju. Razmišljajući što bih mogla stvoriti, u oči su mi upale tanke papirnate trakice različitih boja. Bile su razbacane na mom radnom stolu pošto se već godinu dana bavim quillingom, što je umjetnost oblikovanja slika i skulptura pomoću tih trakica. Bazirajući se na radu futurista, željela sam uz pomoć njih prikazati pokret i zvuk. Mnogo puta bacala sam ih u zrak sve dok pred svojim očima nisam stvorila igru svjetla i sjene. Način izrade fotografije pripada dadaistima. Meni je najzanimljiviji dadaist bio Jean Arp čija su remek-djela također nastajala igrom slučaja. Kada sam napokon ulovila zanimljiv kadar i okinula fotografiju, nije mi se svidjela njena kompozicija. Izgledalo je jednolično, pa sam ju odlučila probudit uz dodatak ritma. Ustvari, djelovala je homofono, pa sam svoju prvobitnu fotografiju umanjila, rotirala, promijenila joj veličinu i preklopila sa ostalima. Tako sam dobila ritmičnu kompoziciju apstraktnog plesa kao simbiozu tih dviju umjetnosti, to jest željenu polifoniju. Dobila sam puninu boja kao što se u glazbenoj umjetnosti zvukovne boje instrumenata preklapaju u savršene skladbe.

Kada malo šire promatramo naš život, već u trenutku oplodnje događaju se igre slučaja koje nas određuju. Sve je zapisano u genima, u tisućama sitnih kombinacija. S godinama rastemo, sazrijevamo, učimo, volimo i borimo se za svoje ideale, a neprestano nam je u pozadini glazba, bilo to šuštanje lišća, žubor potoka, pjev ptica, klasična simfonija ili dobar stari rock. Slušajući te melodije uplovljavamo u svijet u kojem proživljavamo uspone i padove. Bez obzira na sve svakodnevne probleme i obaveze koje mi se nameću, ja želim pamtiti samo sretne dane. Još uvijek se osjećam kao klinka veselo skakajući po lokvama. U njima vidim predivnu paletu duginih boja i svoj odraz u koncentričnim kružnicama, a ne blato i prljavštinu na svojim cipelama. Gledam svijet drugim očima, svojom neiskvarenom dušom punom dobrote, a ono što me pokreće je zvuk iskrenog smijeha. I dan danas čujem sjene svog djetinjstva, tu harmoniju bezbrižnih dana i ne želim to nikada izgubiti.