Zvijezda1105

GLAS

Ideju za ovaj rad dobila sam gledajući oko sebe nekolicinu koja se boji izraziti svoje misli i osjećaje. Mnogi ljudi imaju savršene i čudesne umove, ali boje se otkriti ih. Zbog toga nitko ne zna do kamo seže njihova genijalnost. Voljela bih kada bi svi imali hrabrost izreći ono što im je na umu jer je upravo govor jedna od najvećih sloboda. To je posebna vrsta slobode koju svi posjeduju i nitko je nema pravo oduzeti. S ispuštanjem glasa se može toliko toga, a bez njega gotovo ništa. Malo ljudi je zapravo svjesno kolika je snaga i najmanjeg glasa. Ona je neizmjerljiva , stoga je ne treba podcjenivati.

Malotko danas zna slušati tišinu i „čitati“ misli, dok smo s druge strane svjedoci mnogih povijesnih govora koji su uveli velike promjene u svijetu.

Dakle tema ove fotografije temelji se na stalnoj unutrašnjoj borbi mnogih za izražavanjem, ali i njihovoj nedoumici. Kako se ne bi odnosila na određenog čovjeka prikazane su samo usne da označe svakog pojedinca. Sačinjena je od okolnih fotografija, od kojih svaka krije svoju priču, a dominantna, tj. središnja ih drži na okupu i daje stalan, pulsirajući ritam koji je ujedno i dinamičan. Okolne fotografije poredane horizontalno i vertikalno čine nešto laganiji ritam.

Na izgled fotografija asocira na djelo slavnoga Andyja Warhola, Marilyn Monroe. Njegovo područje, popart nije teško uočiti ovdje. Značajke poparta kojima sam se ja koristila su žarke boje i alternacija. Žarke boje i promjena položaja usana imaju simboličku funkciju. Njima sam također nastojala dočarati unutarnje stanje pojedinca, što je poveznica s ekspresionizmom.

Prva fotografija sadrži crno-bijelu i žutu boju. Crno-bijelo predstavlja strah od izražavanja , a žuta želju za njim. Osoba je prestrašena i ne dopušta si izraziti se, ali njene usne dotiče žuta te se u njoj javlja želja.

Na drugoj fotografiji crno-bijela ustupa svoje mjesto ružičastoj, žuta je i dalje prisutna. Osoba polako skuplja snagu, no ipak ne progovara što vidimo i iz položaja usana.

Treća fotografija uvodi značajne promjene. Sramežljiva ružičasta prelazi u samopouzdanu crvenu. Žuta (želja ) je tu i dalje u velikoj količini. Napokon osoba progovara.

Na posljednjoj fotografiji usne su širom otvorene i ljubičaste su boje, ali količina žute se smanjuje. Pojedinac viče, pjeva, smije se…Ipak shvaća da njegove riječi nitko ne doživljava i početna želja za govorom se polako umanjiva.

Unatoč tome što će biti potiskivan i ušutkivan bitno je da se i dalje nastavi boriti jer je to jedna od najvažnijih borbi u životu.

Kružna kompozicija prati stalno izmjenjivanje borbe i odustanka. Iako kružna kompozicija i zatvorenost podsjećaju na Sizifovo guranje kamena uz padinu, ne bi se moglo reći da je taj trud uzaludan i besmislen.

Vrlo dobar primjer za to nam je Martin Luther King koji je svojim javnim govorom pod nazivom „I have a dream“ ( 1963. ) izrazio nadu u ravnopravnost različitih rasa. Usprkos svim rizicima i prijetnjama odvažio se na to. Njegov govor označio je početak borbe protiv rasizma.

A na kraju bismo se mogli upitati je li sasvim slučajno što usne baš ženi pripadaju? Sve asocijacije koje budi pogled na usne jedne žene nisu slučajne…