Zvučna slika – *refrakcija*

Dobiveni poticaj za izradu likovnog rada bio je zvučna slika. Izazov s kojim su se svi autori morali suočiti bio je statikom fotografije prikazati dinamičnost zvuka. Dani ključni pojmovi kao što su kompozicija, rekompozicija, ritam i struktura mogu se povezati s kubizmom na čijoj se ideji temelji moj uradak. Kubizam je pravac u umjetnosti, nastao 1907. Godine u Francuskoj, prema čijem se tumačenju svi oblici mogu prikazati kao osnovni geometrijski likovi. Prema definiciji, objekti u kubizmu moraju biti *izlomljeni, raščlanjeni i ponovno sastavljeni u apstraktnom obliku.* Upravo se na toj ideji temeljio proces izrade mog rada, pod nazivom *Refrakcija*.

Riječ refrakcija vuče korijene od srednjovjekovne latinske riječi *refractus* koja znači slom. U fizici pojam refrakcija označava kretanje svjetlosnih zraka u prijelazu iz jednog sredstva u drugo zbog brzine širenja valova u različitim sredstvima. Pojam se može također može odnositi i na zvučne valove. U istraživanju koje sam radila kao pripremu   
za stvaranje svojeg likovnog djela na refrakciju sam gledala kao na pojam koji objedinjuje mnoga područja kako umjetnosti (etimologija riječi, književnost, vizualan doživljaj lomljenja svijetlosti) tako i znanosti (refrakcija kao fizikalni pojam). Za samu izradu svoga rada izabrala sam tehniku analognog kolaža koji me zainteresirao zbog mogućnosti dobivanja teksture. Ispreplitanjem izrezanih traka fotografije, koja prikazuje glazbenicu u *nirvani*, dobila sam rad s karakteristikama rečenog fizikalnog pojma ali i rad s karakteristikama kubizma kao umjetničkog pravca. Iako sam koristila tehniku analognog kolaža koji se u današnje doba može činiti zastarjelim, radu sam željela dati dašak modernog digitalnog doba kompozicijom koja mu daje *pikselizirani* izgled. Inspiraciju sam našla u radovima Pabla Picassa, jednog od začetnika kubističkog pokreta, velikog francuskog umjetnika španjolskog porijekla, čiji opus impresivne veličine obuhvaća više   
stvaralačkih faza (ružičastu, modru, kubističku, ekspresionističku…), s time da sam osobno u svom istraživanju naglasak stavila na kubističku fazu. Dojmio me se način na koji je ljudski lik dijelio na dijelove, pojednostavljao ih te ih kasnije sastavljao u apstraktne cjeline.   
Te sam elemente njegovog djelovanja htjela ukomponirati u *Refrakciju*.

Tijekom procesa stvaranja *Refrakcije* cilj koji sam imala na umu bio je ispreplitanjem traka fotografije potaknuti promatrača na vizualizaciju nota koje se nižu u crtovlju. Potaknuti ga na razmišljanje da note kada stoje zasebno (baš kao i kvadratići moje *Refrakcije*) same po sebi nemaju veliku umjetničku vrijednost, no kada ih se naniže u jednu cjelinu tvore umjetničko djelo. Iza *Refrakcije* također leži želja da prikažem kako je sve u životu isprepleteno, baš kao svjetlost (vizualni podražaj) i zvučni valovi (zvučni podražaj) u fizikalnoj pojavi refrakcije.