2904LO

Postoji li boja? Fizički, ona ne postoji, ne možemo ju dotaknuti. Kada govorimo o boji, ispravno bi bilo reći da je to svjetlost reflektirana od nekog predmeta. Upravo ta svjetlost koja se reflektira nosi naziv bijela svjetlost. Kada tu svjetlost, te boje, pretvorimo u sliku, hoćemo li promatrati objekte koji se nalaze na njoj bez nekog prevelikog značenja? Ili ćemo dopustiti da se boje i oblici poigraju našim umom? Ponekad je dovoljno malo mašte da se u masi svjetla,negdje u pozadini našeg promišljanja, prožme pokoja nota kako bi slika zazvučala.

Sve što doživljavamo u okolini doživljavamo kroz osjetila. Opip,okus, njuh , sluh i konačno vid ključni su u shvaćanju realnosti oko nas. Uho, kako bi mogli čuti smirujuć zvuk bijelog šuma, kako bi mogli čuti sve njegove frekvencije ili oko, koje funkcionira na način da reagira na oblike uz eksternalno svjetlo. Zato što sa svjetlošću sve počinje. Svaki dan, svako jutro budimo se uz zrake svjetlosti koje prodiru kroz naš prozor i rastapaju mrak. Gotovo kao i u fotografiji; kako bi nastala slika potrebna je svjetlost. Ona prolazi kroz objektiv fotoaparata kao kroz staklenu prizmu i tada nastaje cijeli spektar boja koje u konačnici vidimo kao cjelovitu fotografiju. Te boje, koje svi vidimo mogu za svakog pojedinca imati drugačije značenje. Drugačiji ton, intenzitet ili čistoću. Kada boje stvore oblike, a oblici dobe karakter, stvori se jedinstven ritam. Kada svjetlost uz pokoju liniju zapleše u savršenom skladu svjetla i sjene, shvati se, baš kao što je Kandisky vidio svoje boje, da slikarstvo ima jednaku moć kao glazba. Na fotografiji „Glazba ulice“ uzastopno i pravilno nižu se dva kadra. Ako se fotografija gleda kao što čitamo, slijeva na desno, ta dva kadra će se u jednom trenutku spojiti, što je ujedno i najzanimljiviji dio fotografije. U tom trenutku podsjećaju na čovjeka u pokretu, kao da pleše na jednostavan ritam u četverodobnoj mjeri koji se prožima duž cijele fotografije. Kada se na sredini fotografije pojavljuje bijela svijetlost isprva se čini kao da narušava spokoj i ritam, no kada se pogleda u dubinu vidi se da čini sklad.. Kao što bijeli šum sve zvukove stapa u jedan zaseban, kao što bijela svjetlost stapa sve boje u jednu zasebnu, tako se dva ritma na ovoj fotografiji, od kojih je jedan strogo matematički određen, a drugi se pojavljuje suptilno, nježno i tečno,stapaju u ugodnu i mističnu cjelinu. Doima se kao da fotografija nema veze sa svijetom kakvog poznajemo iako su svi motivi objekti koje možemo susresti u svakodnevnom životu

Fotografija je nastala putem intuicije, putem promišljanja, putem radnje, uz zvučnu kulisu pjesme Laurie Anderson: „O Superman“. Na fotografiji se svjetlošću prikazuje jednostavan i jednoličan ritam, uz koji se pri kraju budi novi ritam, koji razbija statičnost ali drži konstantu ritma i zvučnosti slike. Za uređivanje kompozicije i tematike fotografije potrebno je logičko razmišljanje ali ujedno i intuicija i mašta. Iako Benedetto Croce razdvaja navedene pojmove, također naglašava kako upravo mašta daje jedinstvenost umjetnosti.