“Krik”

*Krik*. Vrlo jednostavna riječ. Značenje i pozadina ove riječi, moglo bi se reći, ovisi o pojedincu. Nekako zapinje u ušima, oštra je. Možda zato kod svakog čovjeka budi različite asocijacije. Kod nekih ljudi probuditi će strah, očaj, sjećanje na bolnu situaciju ili svjesnost stvari koje ih svakodnevno uznemiruju. Krik može biti i osjećaj koji prelazi iz podsvjesnog u svjesno. Neki će je povezati sa slikom Edvarda Muncha. On je svojom sposobnošću savršeno prikazao kako se osjeća. I sam je rekao da slika linije i boje koje utječu na njegove unutrašnje oči, a zanemaruje nepotrebne detalje kojih se ionako više ne sjeća, nisu bitni. Na slici Munch savršeno spaja simbolizam i ekspresionizam. Stvarnost u njoj prikazuje subjektivno, a iskrivljuje slikom. Možda je samo htio izraziti kako se osjeća ili je htio upozoriti ljude na nadolazeći strah i užas Prvog svjetskog rata, osvijestiti ih da se trebaju probuditi, promijeniti ili poduzeti nešto. Ljudi su i danas zatvoreni sami u sebe, često potiskuju ono što se smatra društveno „neprihvatljivim“ ili pak smatraju da ih nitko neće razumjeti.

Umjetnost je oduvijek bila izvor novih ideja i načina, uvijek je predstavljala svojevrstan revolt prema tadašnjem vremenu jer ljudi se mijenjaju i treba im nešto novo, nešto svježe. Tijekom stoljeća svako je likovno razdoblje imalo svoje temelje i razloge, no danas ljudi nisu u potpunosti svjesni moći i sposobnosti koje umjetnost posjeduje. Njome se može doprijeti do svijesti čovjeka, a izazvati u njemu emociju (nevažno kakvu), ispunjenje je cilja umjetnosti. Pomoću nje, ti se potisnuti osjećaji, misli ili ideje mogu „lakše“ izraziti nego govorom. Suvremena umjetnost ima svoje potencijale, no također bi se trebala osvrnuti na društvene probleme današnjice. Krik se isto tako može sastojati od nekoliko emocija. Te emocije su: tuga, prijezir i neshvaćenost. Svakom čovjeku u nekom trenutku života dođe da krikne, a to može biti uzrokovano društvenom nepravdom. Na primjer, većina ljudi u svijetu svakodnevno radi da bi preživjeli, radi u sustavu koji je negativno orijentiran prema pojedincu, a ljudima koji u bilo kojoj sferi imaju moć nad drugima, taj sustav paše baš iz tih razloga. Dođe mi da kriknem kad vidim ljude koji iz dana u dan idu od točke A do točke B misleći da će pronaći zadovoljstvo u novcu, moći, slavi…, no nikada nisu razmišljali o vlastitoj egzistenciji i svojoj ulozi u društvu kao pojedincu koji može naći istinsku sreću i smirenost. U društvu se također pojavljuje indiferentnost koja tijekom povijesti nije dovela ni do čega pozitivnog, već samo do negativnih pojava u društvu (rasna diskriminacija i slično). Ljude s predrasudama ne možemo nužno nazvati lošima ili ih osuditi, no možemo reći da njihova indiferentnost ne pripomaže boljoj realizaciji društva u cjelini, a ni njima samima jer ne razmišljaju svojim glavama, niti se vode vlastitim osjećajima. Danas budućnost mladih umova uglavnom ovisi o njihovom imovinskom stanju koje može ograničiti njihovo usavršavanje, a tako i ostvarenje njihovog punog potencijala.

Kao što *krik* za pojedinca mogu značiti osjećaji, tako *krik* za društvo može označavati potrebu za promjenom. Na temelju toga možemo vidjeti da i umjetnost ima dvostruko značenje. Jedno značenje je ono koje umjetnost ima za pojedinca, a drugo je društveno. Konvencijalne i ustaljene norme i razmišljanja ograničavaju ljude u svakodnevnom životu te je svemu tome potrebno buđenje, potreban je *krik*. On treba trgnuti ljude da počnu razmišljati izvan svojeg kalupa i počnu promatrati stvarnost iz potpuno nove, različite perspektive. Pojedinac treba maknuti svoje granice i u potpunosti se prepustiti svojem umu te tako otkriti da ono ima još mnogo neotkrivenih ideja. Na kraju, svatko od nas suzdržava *krik* kojeg želi ispustiti.