MRKVA 2907

Grad i ja

Zvučna slika… hmm… Kada sam prvi put čula temu za ovaj rad najveće pitanje bilo mi je kako da ja to prikažem zvuk fotografijom. Prva misao koja mi je pala na pamet bila je da na slici mora biti neki instrument ili nešto što doslovno opisuje zvuk. No onda sam se sjetila kako smo u osnovnoj školi radili jedan pokus iz akustike . Naime kada bi gudalom povlačili po metalnoj ploči na kojoj se nalazio pijesak, počele bi se stvarati razne linije i to na taj način da je svaki ton imao svoju sliku. To mi je bila prva poveznica između slike i zvuka koje sam se sjetila. Zatim kada sam još malo razmišljala sjetila sam se kako je Kandinski čuo boje i vidio zvukove i tako prikazao zvuk koristeći se samo različitim oblicima i bojama. No na putu kući shvatila sam da zvuk ne mora nužno biti samo neka melodija već i najmanji šum lišća, gradskog prometa i žamora ljudi. Mi smo u današnjem svijetu konstantno okruženi tmurnim zvukovima grada i tako zaboravljamo na ljepote koje nam nudi sama priroda. Cvrkut ptica, šuštanje lišća, žuborenje potočića i slično danas više nitko ne primjećuje jer su u potpunosti prigušeni zvukovima automobila i muzikom koju najčešće slušamo gdje god pošli.

Tako sam s tom zadnjom idejom počela razmišljati o dugim pitanjima i realizaciji slike. Kako prikazati kontrast između zagušljivog grada i spokoja u prirodi? Slika je morala sadržavati motiv zatočeništva u gradu i čežnjom za odlaskom u prirodu. U toj realizaciji pomogao mi je drveni zid sa okomitim prorezima kroz koje je prodiralo svjetlo i tračak zelenila iz prirode. Sjena lika koji stoji u sredini slike pokazuje zatočeništvo i čežnju za razbijanjem monotonije grada i razapetost između dvaju svjetova. Kada znanstvenici govore o zvuku najčešće se koriste pojmom frekvencija, kaže se da svaka boja i svaki zvuk imaju svoju frekvenciju. U ovoj slici frekvenciju čine okomite linije u zidu kroz koje prolazi svijetlo. One počinju od najužeg proreza koji se postepeno povećava što se više približava sredina i zatim se ponovo postepeno sužava. Male sličice koje se nalaze oko lika predstavljaju isječke zvukova koje svakodnevno čujemo oko sebe i od kojih pokušavamo pobjeći. Još jedna od poveznica između slike i zvuka je ritam. Ritam možemo vidjeti u kontrastima živo – neživo, crno bijelo – boja i blizina – daljina.