101010

Zvuk Djetinjstva

Slika je nastala kao niz fragmenata povezanih u jednu cjelinu. Svaki se dio ne bi mogao tumačiti sam za sebe, ali spojeni u jedno daju smisao cijeloj kompoziciji. Drvo predstavlja ugodu i toplinu te tako zauzima središnji motiv. Fotografija koja je nekada bila u cijelosti sada je samo, na prvi pogled, gomila nesklada. Gledajući dalje, primjećuje se harmonija između ovih izrezanih dijelova. Jednaki geometrijski likovi razmješteni su kako bi se postigao dojam dinamičnosti. Osjeća se motorički udarac sjekire kako raspršuje drvo na sve manje komadiće stvarajući tako jeku koja odzvanja. Rascjepkani komadići ponovo su spojeni i tako tvore priču bez kraja. Još veći kontrast je svjetlo-tamno. Gruboća drveta suprotstavlja se bljedoći i nježnosti snijega što možemo osjetiti u trenutku pada teške cjepanice na meki bijeli snijeg. Ovaj motiv sam izabrala zato što je to slika naših ognjišta kojoj prijeti zaborav. Prisjećam se kako je moj djed cijepao drva. Udarac koji sve raspršuje, iako snažan, ipak je milozvučan. Taj reski zvuk prolomi tišinu i svaki put u meni probudi nostalgiju.

Nostalgiju za onim prošlim vremenima dok su još vile hodale šumama. One vile o kojima mi je djed pričao tolike priče. Tako jednom reče kako je jednu sreo još u djetinjstvu. Sjedila je na panju, kosa joj je sezala do poda i plakala je. Plakala za porušenim stoljetnim hramom. Često odlazim u šumu, uprem pogled prema nebu i gledam kako se proteže kroz guste krošnje. Eh, baš bi se popela, ali je visoko, previsoko. Zatvorim oči, izgubim se u mislima. Ispred sebe vidim ratove, vidim bune, vidim plač i smijeh, vidim ljubav. Kolo djevojaka u suknenim haljinama. Bose su, hitre, nasmijane, pletenice im čvrsto satkane. Skupljaju drva za ogrjev. Prenem se i vratim u trenutak. Osluškujem. Čujem šuštanje lišća na ogromnim granama, hrast mi priča. Kad pogledam ovu sliku sjetim se tih prekrasnih djetinjih dana. Kako je djed u lijeno ljetno poslijepodne cijepao drva. Za mene lijeno, za njega razbibriga. Razbibriga u radu, bez žurbe. Svaki put bi pazio da nas slučajno ne ozlijedi, dok smo mi, djeca, oko njega žurno skupljali treščice. Prasak. Nakon toga tišina dok bi se sagnuo po drugi komad drveta, pa ponovo udarac. I tako u beskonačnost. Zvuk se nastavlja i nastavlja sve do kraja toplog ljetnog dana. Moj djed, ja i dječja graja.