ZMVB123

Pokretači ovog vremena

Jedino što se ikada može predbaciti umjetnosti fotografiranja je njezina statičnost. A opet nikada se nisam osjećala budnije i življe nego kada fotografiram. Ljude, prirodu, stvari. Kada se takav trenutak zamrzne, on vječno ostane statičan u vremenu i prostoru. No, on oživi u nama. Te emocije, priče, bolovi, depresije glavni su pokretači stvaranja. Za umjetnika, fotografa i pokretača – to je život.

Kako onda spojiti svoju najdražu umjetnost s ostalim pokretačima ovog svijeta? Kako potaknuti ljude da kada pogledaju moje djelo, vide sliku, čuju glazbu i osjete pokret? Kako stvoriti i povezati? Djevojka s violinom predstavlja glazbenu umjetnost. Glazbenu umjetnost koja je toliko široka i bezvremenska, a opet toliko određena i posebna. Svako umjetničko glazbeno djelo toliko je savršeno određeno u stotinku; dinamikom, tempom i ritmom. Toliko posebno i savršeno da nijedan ljudski izum ne može nadvisiti takvu vrstu umjetnosti. Lagan pokret gudalom, odvodi u nebeske visine. Već drugi pokret, može odvesti na drugi kraj svijeta, u neku novu galaksiju. Svaki pokret budi novu emociju, svaki se pokret gudalom može izvesti na tisuću različitih načina, što me oduvijek ostavljalo bez daha. Isto tako je i s fotografijom. Samo sekundu prije ili kasnije i sve se mijenja. Nove emocije, novi smisao, nova kompozicija, novi kontrasti. Ne postoji krivo odsviran ton ili loša fotografija. Sve dok u tebi budi osjećaj; smijeh, veselje, hrabrost, depresiju, gađenje – vrijedno je. Kako potaknuti ljude, da umjetnošću osjete pokret? Još jednim izvanrednim načinom, plesom. Balerina, koja odlučno i hrabro čeka prvi takt, toliko je blagoslovljena. Spoj zvuka, slike i pokreta dodaje joj krunu vizualnoj umjetnosti. U njezinoj podsvijesti vlada mir bez obzira na glazbu, bila ona mirna ili nemirna, stara ili suvremena, glasna ili tiha. Svjesna je da ju djelić stotinke dijeli od vrhunskog izvođenja njezinog životnog pokreta. Taj pokret mora biti toliko osjećajan da probudi sve u njenom tijelu i umu. Njezin je najveći cilj, da pokrene ne samo sebe, već sve gledatelje, promatrače, da osjete njezinu prisutnost, da otvori neka nemoguća vrata ostalim 'običnim' ljudima. To ja nazivam umjetnošću. Isto tako je i s fotografijom. Ona neće ići gore-dolje, lijevo-desno. Prvih sekunda, kada svatko od nas ugleda sliku ili fotografiju - ona je mrtva. No međutim, nakon početnih sekunda, slijedi kaos. Kaos po papiru, po prostoru u kojem se to umjetničko djelo nalazi. Sve postaje dinamično. Nalaziš se sam, sam s tim djelom. Svatko od nas vidi isto, ali ne osjeća isto. Svaki umjetnik želi biti shvaćen u svijetu, ali zašto? Vjerojatno je, svakom pokretaču teško odgovoriti na to pomalo retoričko pitanje. No, moja želja je da moje djelo bude shvaćeno na način svakog pojedinca.

Kako postići da kada ljudi pogledaju moje djelo, istovremeno vide sliku, čuju zvuk i osjete pokret? Razdvajajući. Svaka ova praznina, bjelina zapravo nije prazna. Ona je ispunjena. Ispunjena je našim životnim pričama, prvim koracima, vibracijama, prvim ljubavima, tugama, depresijama, borbama, ozljedama, ona je ispunjena nama. Koliko god mi bili široki i dugački. Želim da svatko od nas, kada pogleda moje djelo, osjeća svoje životne patnje ili radosti, da osjeti sebe u njoj, da svatko ispuni praznine nečim svojim. Nečim toliko jednostavnim, toliko posebnim a opet toliko bezvremenskim.